Barbora
Barbora – moteriškas vardas, kilęs iš sen. gr. βάρβαρος („barbarė“). Šis vardas krikščioniškoje tradicijoje paplito nuo ankstyvųjų krikščionių kankinės Šventosios Barboros, kuri, kaip tikima saugo nuo perkūnijos ir gaisrų. Vardas Barbora paplito per krikščioniškąją vardų davimo tradiciją po daugelį tautų: Barbara (anglų, vokiečių, italų, slovėnų, kroatų, lenkų, vengrų, prancūzų), Bárbara (portugalų, ispanų), Варвара (rusų, ukrainiečių, bulgarų), Bairbre (airių), Βαρβάρα (graikų) ir kt. Be to, atsirado daug išvestinių šio vardo lyčių: Barby, Barbie, Babbie, Barb (anglų), Варя (rusų), 'Basieńka, Basia, Baśka (lenkų), Babette (prancūzų), Bärbel (vokiečių) ir kt. Savo laiku (~1930 m.) vardas Barbara buvo vienas plačiausiai duodamų moteriškų vardų JAV, bet vėliau jis imtas teikti vis rečiau. XX a. 8-ame dešimtmetyje jis buvo populiarus Italijoje. Pastaraisiais metais vardas Barbora dažniausiai teikiamas Gruzijoje, Slovakijoje, Rusijoje. Vardo diena – gruodžio 4 d. (Šv. Barboros diena). Žymiausios šio vardo turėtojos: Lietuvoje Barbora Radvilaitė – LDK didikė, antroji Lietuvos didžiojo kunigaikščio Žygimanto Augusto žmona; Barbora Žagarietė – Žagarės apylinkėse garbinama katalikų Dievo tarnaitė; Barbora Mejerytė – lietuvių pedagogė, vertėja, kritikė, prozininkė; Barbora Didžiokienė – lietuvių tapytoja, scenografė. Svetur Šv. Barbora – krikščionių kankinė; Barbora iš Celės – karalienė, Vengrijos ir Čekijos karaliaus ir Šventosios Romos imperatoriaus Zigmanto Liuksemburgo antroji žmona; Barbora iš Austrijos – kunigaikštienė, Feraros kunigaikščio žmona; Barbora Brandenburgietė – karalienė, Bohemijos karaliaus žmona; Barbora Portugalė – Portugalijos infantė, Ispanijos karaliaus Fernando VI žmona; Barbora Sanguška – lenkų poetė, vertėja, filantropė. Barbora Špotáková – čekų ieties metikė, dukart olimpinė čempionė; Barbara Adams – britų egiptologė; Barbara Bach – amerikiečių aktorė; Barbara Bush – amerikiečių pirmoji ponia, prezidento Džordžo H. V. Bušo žmona; Barbara Eden – amerikiečių aktorė; Barbara Hendricks – amerikiečių dainininkė, sopranas; Barbara Hendricks – vokiečių politikė, finansų ministrė; Barbara Hepworth – britų skulptorė; Barbara Jordan – amerikiečių politikė, visuomenės veikėja; Barbara La Marr – amerikiečių aktorė; Barbara Longhi – italų dailininkė; Barbara McClintock – amerikiečių citogenetikė, Nobelio medicinos premijos laureatė; Bárbara Mori – meksikiečių aktorė; Bárbara Palacios – Venesuelos modelis, Mis Visata; Barbara Palvin – vengrų aktorė, modelis; Barbara Rittner – vokiečių tenisininkė; Barbara Schett – austrų tenisininkė; Barbara Stanwyck – amerikiečių aktorė; Barbra Streisand – amerikiečių dainininkė ir aktorė; Barbara Strozzi – italų baroko epochos dainininkė; Barbara Sukowa – vokiečių aktorė; Barbara Walters – amerikiečių laidų vedėja; Barbara Ward – britų ekonomistė; Barbara Windsor – britų aktorė; Varvara Lepčenko – JAV-Uzbeksitano tenisininkė; Varvara Stepanova – TSRS aktorė; Varvara Jakoveleva – rusų stačiatikių šventoji.